f85bdc98bf69939dc681475f468b3e02
Γενικά για την ακρωμιοκλειδική άρθρωση 
ostoun.gr
2020.40

Η [ακρωμιοκλειδική άρθρωση](https://en.wikipedia.org/wiki/Acromioclavicular_joint) βρίσκεται στον ώμο. Αποτελεί την σύνδεση μεταξύ του **περιφερικού άκρου της κλείδας** με την προεξοχή της ωμοπλάτης, που λέγεται **ακρώμιο**. Πρόκειται για μια σημαντική άρθρωση, η οποία συνδέει την ωμική ζώνη και το άνω άκρο με το υπόλοιπο σώμα. Μπορεί να υποστεί τραυματισμό μετά από μια πτώση πάνω στον ώμο. Αυτό συμβαίνει ως αποτέλεσμα πτώσης από δίκυκλο (ποδήλατο ή μοτοσυκλέτα), ή στα πλαίσια αθλητικής κάκωσης (πχ ποδόσφαιρο).



f34cc96bd304cb0611f8fab889c0cbca
Μηχανισμός κάκωσης της ακρωμιοκλειδικής άρθρωσης 
ostoun.gr
2020.40

Η ακρωμιοκλειδική άρθρωση τραυματίζεται συχνά. Ο συνήθης μηχανισμός είναι η **πτώση πάνω στον ώμο**. Ο τραυματισμός αυτός οφείλεται συχνά σε πτώση από δίκυκλο, ή πτώση κατά την άθληση (πχ ποδόσφαιρο). Πολλές φορές, ο τραυματισμός οφείλεται σε άμεση πλήξη της περιοχής του ώμου, όπως στο χοκεϋ.


Κατά τη διάρκεια της κάκωσης, οι σύνδεσμοι που προσδίδουν τη σταθερότητα, μπορεί να τραυματιστούν. Εάν υποστούν διάταση, τότε η κάκωση ισοδυναμεί με ένα διάστρεμμα. Εάν υποστούν ρήξη (σχίσιμο) μερική ή πλήρη, συμβαίνει το εξάρθρημα ή διάσταση της ακρωμιοκλειδικής.


Οι κακώσεις της ακρωμιοκλειδικής ταξινομούνται ως εξής:


* **Τύπος Ι**: Απλό διάστρεμμα του ακρωμιοκλειδικού συνδέσμου, η κλείδα παραμένει στην ανατομική της θέση.
* **Τύπος ΙΙ**: Ρήξη του ακρωμιοκλειδικού συνδέσμου, αλλά διάταση των κορακοκλειδικών συνδέσμων. Η κλείδα μετατοπίζεται ελαφρά προς τα πάνω.
* **Τύπος ΙΙΙ**: Πλήρης ρήξη του ακρωμιοκλειδικού συνδέσμου, αλλά και των κορακοκλειδικών συνδέσμων. Η ακρωμιοκλειδική άρθρωση είναι εξαρθρωμένη προς τα πάνω.
* **Τύπος IV**: Πλήρης ρήξη των συνδέσμων (όπως στο βαθμό ΙΙΙ), αλλά με την κλείδα παρεκτοπισμένη προς τα πίσω.
* **Τύπος V**: Πλήρης ρήξη των συνδέσμων (όπως στο βαθμό ΙΙΙ), αλλά με ανύψωση της κλείδας προς τα πάνω.
* **Τύπος VI**: Πλήρης ρήξη των συνδέσμων (όπως στο βαθμό ΙΙΙ), αλλά με την κλείδα προς τα κάτω.


 



e9bf50c6032dfa2dfa85548c3cbcefe5
Κλινική εικόνα – Διάγνωση εξαρθρήματος της ακρωμιοκλειδικής άρθρωσης 
ostoun.gr
2020.40

Η κλινική εικόνα του εξαρθρήματος της ακρωμιοκλειδικής είναι συνήθως χαρακτηριστική. Η κλείδα έχει μετατοπιστεί προς τα **επάνω** και το περιφερικό της άκρο προβάλλει ακριβώς **κάτω από το δέρμα**. Στην ψηλάφηση, η περιοχή είναι **ιδιαίτερα επώδυνη**.


 


![](https://i0.wp.com/www.ostoun.gr/wp-content/uploads/2019/06/ACJoint3.jpg?resize=295%2C143&ssl=1)![](https://i0.wp.com/www.ostoun.gr/wp-content/uploads/2019/06/ACJoint3.jpg?resize=295%2C143&ssl=1)Χαρακτηριστική εικόνα δεξιού ώμου


 


Η επιβεβαίωση γίνεται με **απλές ακτινογραφίες**. Σε ορισμένες περιπτώσεις απαιτείται η απεικόνιση και του άλλου ώμου για σύγκριση (πανοραμική ώμων, επόμενη εικόνα). Επίσης μπορεί να χρειαστεί η άρση βάρους **3 κιλών** με το πάσχον άκρο κατά τη διενέργεια της ακτινογραφίας. Σε πολύ σπάνιες περιπτώσεις χρησιμοποιείται αξονική ή μαγνητική τομογραφία.


 



f57ec966cd91245c568f37a0c6266a6a
Θεραπεία του εξαρθρήματος της ακρωμιοκλειδικής άρθρωσης 
ostoun.gr
2020.40

Η **θεραπεία** του εξαρθρήματος της ακρωμιοκλειδικής καθορίζεται από τον **βαθμό** του εξαρθρήματος. Οι κακώσεις **1ου** και **2ου** βαθμού αντιμετωπίζονται πάντα συντηρητικά με χρήση απλής ανάρτησης του ώμου. Συνήθως αρκεί μια ανάπαυση του ώμου από **10 έως 20** **ημέρες** (στον τύπο Ι και τύπο ΙΙ αντίστοιχα). Τα εξαρθρήματα **τύπου ΙΙΙ** συνήθως αντιμετωπίζονται χειρουργικά, όταν πρόκειται για νέους ασθενείς. Σε ασθενείς άνω των 65 ετών που δεν είναι ιδιαίτερα δραστήριοι, έχει θέση η συντηρητική αντιμετώπιση με ακινητοποίηση του ώμου για 3 εβδομάδες. Για τα εξαρθρήματα **4ου, 5ου και 6ου** βαθμού συνιστάται [χειρουργική αντιμετώπιση](https://www.ostoun.gr/xeiroyrgikh-antimetwpish-eksarthrhmatos-akrwmiokleidikhs-arthrwshs/), με ανάταξη, αποκατάσταση των συνδέσμων και σταθεροποίηση της άρθρωσης.


